**Smernica o oceňovaní študentov - Dodatok č.2**

Článok1

Týmto dodatkom sa mení a dopĺňa Smernica o oceňovaní študentov vydaná v júni 2012, konkrétne jej článok 6.

Článok 2

Článok 6 o predpokladoch získania ceny Najlepší absolvent roka zostáva v platnosti a týka sa študentov gymnázia.

Článok 6 sa zároveň dopĺňa o podmienky udelenie ceny Najlepší absolvent roka v základnej škole a Najlepší absolvent roka v strednej odbornej škole, a to takto:

Cena **Najlepší absolvent roka** **v základnej škole** sa udelí jednému žiakovi 9. ročníka, ktorý spĺňa tieto predpoklady:

* študijný priemer najviac 1,50 na konci každého školského roku počas štúdia v 6.-9.ročníku základnej školy
* výsledok testovania deviatakov T9 v obidvoch testovaných predmetoch (matematika, slovenský jazyk a literatúra) nie horší ako 80%
* ospravedlnená absencia za posledný školský rok – maximálne 20 hodín
* žiak nesmie mať počas 6.-9.ročníka výchovné opatrenie ani zníženú známku zo správania ani neospravedlnenú absenciu
* humánny čin alebo dobrovoľnícka aktivita v mimovyučovacom čase v priebehu posledných 4 rokov školskej dochádzky
* reprezentácia školy vo vedomostných a športových súťažiach - minimálne 1. miesto v okresnom kole (týka sa súťaží uvedených v Kalendári súťaží a olympiád- príloha POP)
* reprezentácia školy nad rámec Kalendára olympiád a súťaží – 1.miesto alebo laureát týchto súťaží

Nominácie na získanie ceny predkladajú pedagogickí a odborní zamestnanci školy, pátri, študentská rada v termíne do 20.júna pred konaním záverečnej klasifikačnej pedagogickej rady žiakov základnej školy príslušného školského roku aj so zdôvodnením. Nominovaní môžu byť žiaci, ktorí splnia minimálne tri z vymenovaných kritérií.

Cenu získa ten žiak, ktorý splnil najviac kritérií a jeho ocenenie schváli vedenie školy hlasovaním. Bude sa udeľovať na záverečnom programe žiakov 9.ročníka.

Ak sa nenájde žiak, ktorý by vyhovoval kritériám na ocenenie, cena Najlepší absolvent základnej školy sa neudelí.

Cena **Najlepší absolvent roka** **v strednej odbornej škole** sa udelí jednému študentovi posledného ročníka (t.j. žiakovi 3.ročníka učebných odborov alebo študentovi 4.ročníka maturitných odborov), ktorý spĺňa tieto predpoklady:

* študijný priemer najviac 2,00 na konci každého školského roku počas štúdia v štvorročnom odbore, resp. v priemer najviac 2,50 v 1.-3.ročníku štúdia v trojročnom odbore
* hodnotenie na maturitnej skúške z odbornej časti nie horšie ako stupeň 2 alebo celkové hodnotenie na záverečnej skúške *prospel veľmi dobre*
* ospravedlnená absencia za posledný školský rok – maximálne 30 hodín
* študent nesmie mať počas celého štúdia výchovné opatrenie ani zníženú známku zo správania, ani neospravedlnenú absenciu
* humánny čin alebo dobrovoľnícka aktivita v mimovyučovacom čase
* reprezentácia školy vo vedomostných a športových súťažiach - minimálne 1. miesto v okresnom kole (týka sa súťaží uvedených v Kalendári súťaží a olympiád- príloha POP)
* reprezentácia školy nad rámec Kalendára olympiád a súťaží – 1.miesto alebo laureát týchto súťaží

Nominácie na získanie ceny predkladajú pedagogickí a odborní zamestnanci školy, pátri, študentská rada v termíne do záverečnej klasifikačnej pedagogickej rady študentov posledného ročníka príslušného školského roku aj so zdôvodnením. Nominovaní môžu byť študenti, ktorí splnia minimálne tri z vymenovaných kritérií.

Cenu získa ten študent, ktorý splnil najviac kritérií a jeho ocenenie schváli vedenie školy hlasovaním.

Cena sa udelí pri odovzdávaní maturitných vysvedčení alebo pri odovzdávaní vysvedčení o záverečnej skúške.

Ak sa nenájde študent, ktorý by vyhovoval kritériám na ocenenie, cena Najlepší absolvent školy sa neudelí.

Článok3

Získanie ceny Najlepší absolvent ( v gymnáziu), Najlepší absolvent ( v základnej škole), Najlepší absolvent ( v strednej odbornej škole) je spojené s finančnou odmenou 30 eur.

Článok 4

Tento dodatok sa uplatní po prvýkrát v školskom roku 2015/2016.